Maliar Oionokla

[náhľad|Atický červenofigúrový [lékythos, žena (alebo kňažka) kráčajúca s fialé v pravej ruke a palicou (alebo skeptronom, ovinutým girlandami) v ľavej. Beazley ju identifikoval ako bohyňu Héru, cca 470 pred Kr., Metropolitan Museum of Art 28.57.11, New York ]]
**Maliar Oionokla** je konvenčné meno atického maliara červenofigúrových váz, pôsobiaceho v druhej štvrtine 5. storočia pred Kr.
 
Maliar Oionokla bol ranoklasický vázový maliar pracujúci v Aténach. Keďže sa na žiadnej zachovanej váze nenachádza jeho podpis ako maliara, britský znalec umenia John Beazley, ktorý rozpoznal jeho vlastný identický štýl, nazval tohto umelca podľa nápisu *Κ[Α]ΛΟΣ ΟΙΟΝΟΚΛΕΣ* – *pekný Oionokles* nachádzajúcom sa na štyroch jeho rukou zdobených amforách. Niekedy sú obľúbencami aténskej verejnosti ospevovanými na vázach neskoršie osobnosti, ktoré vstúpili do dejín ako významní muži; ale aj bez toho prispievajú k relatívnej chronológii, pretože nádoby s rovnakým menom obľúbenca nemôžu byť časovo veľmi vzdialené. Ten istý učenec Maliar Oionokla  najprv charakterizoval ako „žiaka“ a „nasledovníka“ Maliara z Providence a neskôr už len ako len jeho „nasledovníka“.
 
Maliar Oionokla podobne ako Maliar z Providence zdobil najmä menšie nádoby; okrem jednej oinochoé (typu 1), jedného stĺpikového kratéra, jedného chousu a fragmentu lutroforu, sú to prevažne lékythoi a nolanské amfory (Beazley ich uvádza až 36). Hlavnou témou jeho zobrazených scén (väčšinou na nolanských amforách) je mytológia (okrem niekoľkých bojovníkov, maľovaných možno po stále čerstvých spomienkach na perzské vojny, zobrazil len málo smrteľníkov). Najčastejšie zobrazuje boha Dionýza so svojimi sprievodcami (napr. zobrazeného ako účastníka divokej naháňačky satyrov a menád).  Na užšom poli jeho vysokých lékythoi je väčšinou miesto len pre jednu postavu, kráčajúcu alebo bežiacu. Pre Maliara Oionokla je charakteristický úzky plášť podobný šálu prehodený cez krk a ruky. Často je husto zriasený, občas schovaný pod opaskom a nosia ho obe pohlavia.
 
Scéna stvárnená týmto umelcom na červenofigúrovom lékythose z Clevelandu (Cleveland Museum of Art 1928.66) má podľa Beazleyho „nádych grandióznosti“. Zobrazuje tichú chvíľu pred bitkou. Bojovník, ktorý si obliekol ochranné brnenie (pancier a chrániče holení), drží v ruke meč a sústredí sa na odstrihnutie prameňa vlasov. Hoci postava môže byť anonymným gréckym vojakom, nápis na váze naznačuje, že je to Parthenopaios, jeden zo siedmich vojvodcov bojujúcich proti Tébam. Títo bojovníci si pripevnili pramene vlasov na voz veliteľa Adrasta ako pamiatku pre svojich rodičov v Argose v prípade ich smrti (Aischylos - *Siedmi proti Tébam*, 49). Z hľadiska kresby a kompozície je maľba majstrovská. Obzvlášť pozoruhodné sú detaily brnenia, ako sú anatomické znaky na náprsníku, vnútorný pás veľkého štítu a vzpriamený lev na lícnej chlopni prepracovanej chocholatej prilby. Meč a kopija tvoria vrchol vyváženej trojuholníkovej kompozície.


Clevelandart 1928.660.jpg|Atický červenofigúrový lékythos, bojovník si mečom odstriháva prameň vlasov, cca 480 pred Kr., Cleveland Museum of Art 1928.66, Cleveland
Terracotta Nolan neck-amphora (jar) MET DP117036.jpg|Atická červenofigúrová nolanská neck-amfora, satyrovia prenasledujúci menády, cca 480 – 470 pred Kr., Metropolitan Museum of Art 41.162.21, New York
Terracotta Nolan neck-amphora (jar) MET DP117030.jpg|Atická červenofigúrová nolanská neck-amfora, satyr s barbitonon, cca 480 – 470 pred Kr., Metropolitan Museum of Art 09.221.41, New York
Amphora with Theseus slaying the Minotaur.jpg|Atická červenofigúrová nolanská neck-amfora, Théseus zabíja Minótaura, cca 460 pred Kr., British Museum 1837,0609.57, Londýn
Winged Nike with libation bowl and kithara, lekythos, attributed to the Oionokles Painter, Greek-Attic, c. 460 BC, red-figure terracotta - Blanton Museum of Art - Austin, Texas - DSC07673.jpg|Atický červenofigúrový lékythos, bohyňa Niké s kitharou, cca 460 pred Kr., Blanton Museum of Art - Austin

 
## Referencie

## Iné projekty

Kategória:Maliari starovekého Grécka